**Vertinimas**

### Pradinis ugdymasKūno kultūra1-2 klasės

**28.6.3. Vertinimas**

28.6.3.1. Kūno kultūros programoje pateikiami orientaciniai mokinių pasiekimų lygių požymiai – tai tam tikras siektinas lygis, kurį mokinys, padedant mokytojui, turėtų pasiekti tenkindamas natūralų judėjimo poreikį. Mokinių pasiekimų lygių požymiai sudaryti atsižvelgiant į jaunesniojo mokyklinio amžiaus vaikų fiziologinės raidos ypatumus, tačiau būtina taikyti ir diferencijuotus reikalavimus, atsižvelgiant į individualias vaiko galimybes (prigimtines, fizinio pajėgumo, fizinio parengtumo, sveikatos ir t. t.). Pasiekimų lygių požymiai padeda mokytojui orientuotis, kiek mokinys yra pažengęs tam tikroje srityje.

**28.6.3.2. Mokinių pasiekimų lygių požymiai. 1–2 klasės**

|  |  |  |  |
| --- | --- | --- | --- |
| **Lygiai/** **Pasiekimų sritys** | **Patenkinamas** | **Pagrindinis** | **Aukštesnysis** |
| **Žinios ir supratimas** | Parodo, kad yra girdėjęs apie sveiką mitybą, judėjimo naudą, sporto šakas, laisvalaikio fizinio aktyvumo formas. | Parodo, kad žino sveikos mitybos bei judėjimo naudą sveikatai; žino sporto šakas, laisvalaikio fizinio aktyvumo formas. | Parodo, kad žino sveikos mitybos reikalavimus, judėjimo poveikį sveikatai, lengvosios atletikos sporto rungtis, laisvalaikio fizinio aktyvumo formas. |
| **Gebėjimai** | Atlieka mankštos pratimus, nesudėtingas gimnastikos ir lengvosios atletikos užduotis; padedant mokytojui, žaidžia judriuosius ir sportinius žaidimus; išbando pateiktas saugias netradicinio fizinio aktyvumo formas. | Atlieka paprastosios ir tiksliosios motorikos pratimus; atlieka lengvosios atletikos bei gimnastikos užduotis; žaidžia judriuosius ir sportinius žaidimus pagal taisykles; pasirenka saugias netradicinio fizinio aktyvumo formas. | Atlieka paprastosios ir tiksliosios motorikos pratimus pavieniui, poroje arba grupėje; atlieka pateiktas gimnastikos bei lengvosios atletikos užduotis; žaidžia judriuosius ir sportinius žaidimus pagal taisykles; savarankiškai pasirenka saugias netradicinio fizinio aktyvumo formas. |
| **Nuostatos** | Stengiasi atlikti pateiktas užduotis. | Noriai atlieka pateiktas užduotis ir stengiasi būti fiziškai aktyvus laisvalaikiu. | Rodo iniciatyvą, savarankiškai atlieka pateiktas užduotis, siekia asmeninės pažangos. |